**Andre musikktiltak – virksomhetstilskudd**

Søknadsfrist: 2. september

**Om ordningen**

Ordningen for andre musikktiltak er fra 2022 delt inn i en prosjekttilskuddsordning for tidsavgrensede prosjekter og en virksomhetstilskuddsordning for virksomheter med helårlig profesjonell drift og behov for forutsigbare driftsrammer. Nedenfor følger retningslinjer for virksomhetstilskudd.

**Formål**

Det kan gis virksomhetstilskudd til tiltak som har fått prosjektstøtte fra ordningen for andre musikktiltak over flere år, eller til tiltak som blir overført til Kulturfondet fra andre budsjettposter. Kulturrådet gir ellers tilskudd til virksomheter fra ordningene for musikere og musikkensembler, festivaler og konsertarrangører. Med virksomhetstilskudd ønsker Kulturrådet å sikre forutsigbare driftsrammer for virksomheter som har høyt kunst- og kulturfaglig kvalitetsnivå, langsiktige mål og betydning ut over sitt lokale nedslagsfelt.

**Hva kan få tilskudd**

Virksomhetstilskudd skal benyttes til virksomhetens helårlige virksomhet, inkludert virksomhetens innholdsproduksjon og kunst- og kulturfaglige kjerneoppgaver.

Ved tilskudd forutsettes det at:

* virksomheten ivaretar og utvikler målsettinger og ansvarsområde i tråd med egne formål
* eventuelle overskudd kommer virksomheten til gode
* virksomheten honorerer kunstnere og fagpersoner i tråd med gjeldende avtaler, vederlagsordninger, og anbefalte satser der det er relevant

**Hva kan det ikke søkes tilskudd til?**

Det kan ikke søkes om tilskudd til prosjekter som faller utenfor Norsk kulturråds formål, jf. Lov om Norsk kulturråd § 1.

Virksomheter som kan søke helårlige eller flerårige tilskudd fra andre tilskuddsordninger i Norsk kulturfond, som festival-, arrangør- og musiker-/ensemblestøtte, skal fortrinnsvis forholde seg til disse.

**Hvem kan søke?**

Tiltak som har fått prosjektstøtte fra ordningen for andre musikktiltak over flere år, eller tiltak som blir overført til Kulturfondet fra andre budsjettposter.

Virksomheten:

* må ha vært i sammenhengende drift i minimum tre år for å kvalifisere til virksomhetstilskudd
* skal ha styre, vedtekter og rutiner for god økonomistyring
* skal kunne vise til at faglig og administrativ profesjonalitet og kontinuitet er sikret, uavhengig av enkeltpersoner

Vedr. søknader fra virksomheter med fast årlig statstilskudd, se punktet «vurdering av søknaden».

**Vurdering av søknaden**

I vurderingen av søknadene legges det overordnet vekt på faglig innhold, profesjonalitet og kunstneriske kvaliteter. Prosjektenes relevans i forhold til Kulturrådets områdeplan for musikk vurderes særskilt.

I vurderingen av virksomhetstilskudd legges det vekt på faglig innhold, profesjonalitet og kvalitet, samt relevans sett opp mot ordningens formål. Virksomhetens langsiktighet, stabilitet, soliditet og gjennomføringsevne vil bli vurdert. Manglende rapportering i tidligere saker vil bli vektlagt.

Virksomheter med fast årlig statstilskudd innvilges normalt ikke støtte fra Norsk kulturfond.

Ved søknader fra slike virksomheter blir det lagt vekt på

* om tiltaket ligger utenfor virksomhetens kjerneoppgaver
* om tiltaket innebærer samarbeid med det frie feltet
* virksomhetens grunnfinansiering og egeninnsats/bidrag til tiltaket det søkes tilskudd til

Søknadene vurderes av musikkutvalget for komposisjon, produksjon og andre musikktiltak, oppnevnt av Norsk kulturråd, som gjør sine vurderinger på grunnlag av faglig og kunstnerisk skjønn i samsvar med fondets formål.

**Om tilskudd og beløp**

Kulturrådet fullfinansierer normalt ikke prosjekter eller virksomheter, og det forutsettes at søker budsjetterer med andre finansieringskilder og et rimelig egeninntektsnivå.

Virksomheter som mottar virksomhetstilskudd, skal kunne forvente forutsigbarhet. Tilskudd skal ikke være tidsavgrenset, og tilskuddene skal ha en viss stabilitet fra år til år. Tilskudd gis likevel kun for ett år av gangen.

**Krav til søknaden**

Søknaden skal leveres via Norsk kulturråds elektroniske søknadsportal Altinn innen utløpet av søknadsfristen. Søknaden må oppfylle de til enhver tid gjeldende krav og retningslinjer fastsatt av Norsk kulturråd. Alle obligatoriske felt i søknadsskjemaet skal være utfylt. Søknader som ikke er kommet inn innen søknadsfristens utløp, eller som faller utenfor ordningen, vil bli avvist.

Særskilte krav til vedlegg ved søknad om virksomhetstilskudd:

* Budsjettskjema, utfylt med regnskapstall for foregående år, arbeidsbudsjett for inneværende år og budsjett for kommende år
* Virksomhetens vedtekter
* Årsrapport og regnskap for foregående år, signert av styret
* Revisjonsberetning fra foregående år